उत्तर कोरियाई नेता किम जोंग इल का निधन  
उत्तर कोरिया के करिश्माई नेता किम जोंग इल का निधन हो गया। उनकी मृत्यु ऐसे समय में हुई है, जब उत्तराधिकार सौंपे जाने की तैयारियां हो रही हैं।
उत्तर कोरिया की अनोखी शख्सियत और करिश्माई नेता किम जोंग इल का निधन हो गया। वह 69 वर्ष के थे। उत्तर कोरिया की राजधानी प्योंगयांग में सरकारी टेलीविजन ने किम के निधन की घोषणा की। माना जाता है कि 2008 में किम को आघात हुआ था, लेकिन हाल में चीन और रुस के दौरे की तस्वीरों और वीडियो में वह अपेक्षाकृत स्वस्थ नजर आ रहे थे।  सिगार और स्वादिष्ट भोजन के शौकन किम को मधुमेह और हृदय की बीमारियां थीं। उनके निधन का समाचार ऐसे समय में आया है, जब उत्तर कोरिया में उत्तराधिकार सौंपे जाने की तैयारियां हो रही हैं।  किम जोंग इल को अपने पिता किम इल सुंग का 1994 में निधन होने के बाद सत्ता विरासत में मिली। सितंबर 2010 में किम जोंग इल ने अपने तीसरे पुत्र 20 वर्षीय किम जोंग उन को अपना उत्तराधिकारी घोषित किया था।